St. Olaf College

St. Olaf College er et norsk-amerikansk privat college i Northfield i Minnesota i USA. Skolen tilbyr undergraduate-studier, det vil si grunnutdanning på universitetsnivå, i løpet av fire år innen liberal arts (de frie kunstene). Elevene på skolen blir ofte omtalt som Ole, og har slagord som: OLES CAN. OLES WILL.

St. Olaf College ble opprettet i 1874 av norsk-amerikanske innvandrere ledet av pastor Bernt Julius Muus. Fra 1899 har den tilhørt og blitt drevet av Evangelical Lutheran Church in America (ELCA). St. Olaf College hadde 3080 studenter og 256 lærere i 2021.

Skolen og skoleområdet 
Mange norske immigranter ankom Rice County, Minnesota og området rundt på slutten av 1800-tallet. De ønsket en videregående skole i luthersk tradisjon som tilbød undervisning i alle fag på både norsk og engelsk. 

Pastor Bernt Julius Muus, N. A. Quammen og H. Thorson fikk sine menigheter og andre til å samle inn penger til å kjøpe en tomt å bygge den nye skolen på. De dannet et aksjeselskap og kjøpte en tomt med fire bygninger (gamle Northfield skole) for skolen.

St. Olafs åpnet 8. januar 1875, Herman Amberg Preus, leder for Den norske kirke i Amerika, la ned grunnsteinen til hovedbygningen 4. juli 1877. Fra 1877 fikk også kvinner tilgang til undervisningen.

Skolen ligger på en høyde utenfor Northfield sentrum og er kjent som «The hill». På et 120 hektar stort område finnes det 17 skolebygninger, 11 studenthjem (96% av studentene bor i dem), 18 bygninger som huser grupper med akademiske og andre interesser, og 10 sportsanlegg. To bygninger er listet opp som historisk kulturarv. Det finnes et kunstmuseum i skoleområdet.

St. Olaf College sin oppgave skal være å utfordrer studentene til å utmerke seg i liberal art, fordype seg i tro og verdier og utforske et meningsfylt kall i et inkluderende, globalt engasjert samfunn tuftet på luthersk tradisjon.

Like ved skoleområdet er det et 132 hektar stort område hvor det opprinnelige våtmark, skog og prærie ble gjenetablert. I tillegg finnes det en vindturbin som produserer ca. en tredjedel av skolens kraftbehov.

Skolen har i de senere årene satset på å være en miljøbevisst skole og skriver på sin hjemmeside: Vi har vindkraft. Solenergi. Karbonfri elektrisk kraft. En studentdrevet økologisk gård, 350 dekar med naturlige landområder og et samfunn som er forpliktet til å bekjempe klimaendringer

Skolelivet 
St. Olaf College har en lang rekke muligheter for fritidssysler: tilsammen over 200 studentorganisasjoner, innen akademiske, kulturelle og idrettsmessige områder, et kor, et symfoni orkester, en studentavis  og en studentradio.

Det er 16 forskjellige idrettsgrener (i 2022) man kan velge mellom på skolen, en av dem er langrenn.

Rangeringer 

U.S. News & World Report rangerte St. Olaf College som nummer 54 blant liberal arts-collegene i USA i 2015, Forbes plasserte det på 106.-plass blant alle colleger i USA, mens Washington Monthly rangerte det som nr. 41 av amerikanske liberal arts-colleger i 2014.

St. Olaf College utgir et standard dokument som heter Common Data Set oppdatert årlig med ferske data, slik at det blir lett å sammenligne med andre lignende skoler i USA som også utgir et slikt standard dokument.

St. Olaf College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.

Tilknytting til Norge 
 
I tillegg til å ha blitt bygget av Norske immigranter og at det har blitt undervist på norsk har St. Olavs College logoen løven med øksen fra Norges våpenskjold, hvor øksen tilhører St. Olav.

Skolens motto Fram! Fram! Kristmenn, Krossmenn er skrevet på nynorsk.

I 1958 laget Dagfin Werenskiold et sett med trerelieffer, Life in the Forest, med norske motiver av fugler, dyr og furutrær. Dette var en gave fra Mr. and Mrs. Donald Winston.

Høgskolen fikk besøk av kong Olav i 1987, kronprins Håkon i 2005 og kong Harald og dronning Sonja i 2011.

Kjente tidligere elever 
 1881: Andrew Volstead (1860-1947), representerte Minnesota i Representantenes hus, introduserte National Prohibition Act (senere kjent som The Volstead Act)
1905: Ole Rølvåg (1876–1931), forfatter med mer
 1919: Ernest Lawrence (1901–1958), nobelprisvinner i fysikk studerte en kort tid ved St. Olaf College
1921 Kristian «Chris»  Grimeland,  prest
 1939: Edward Sövik (1918–2014), arkitekt
 1950: Al Quie (1923–), guvernør i Minnesota 1979–1983
1950: Robert Bly (1926-), forfatter
1953: Arlen Erdahl (1931-), representerte Minnesota i Representantenes hus
 1970: Barry Morrow (1948–), manusforfatter (vant Oscar for Rain Man)
 1976: Gretchen Morgenson (1956–), journalist (vinner av Pulitzerprisen)
 1977: Siri Hustvedt (1955–), forfatter
 1989: Traci Lambrecht, forfatter (skriver sammen med mora under psevdonymet P. J. Tracy

Referanser

Eksterne lenker 
 
 OleVille, nettstedet til studentorganisasjonen ved St. Olaf College

Universiteter i Minnesota
Norsk-amerikansk kultur
Lutherske utdanningsinstitusjoner
Utdanningsinstitusjoner etablert i 1874
Olav den hellige
1874 i USA
1870-årene i Minnesota
Skoler navngitt etter personer